IVP-LP (32) is voorsitter van Skoor | Netwerk24
IVP-LP (32) is voorsitter van Skoor
Deur Philda Essop 21 Junie 2019 13:59
Een van die jongste LP's in die Nasionale Vergadering (NV), Mkhuleko Hlengwa van die IVP, is die nuwe voorsitter van die parlementêre staande komitee oor openbare rekeninge (Skoor).
Die IVP het Vrydag bevestig dat die party die pos aangebied is in die nuwe parlementêre termyn en dit aanvaar het.
Mkhuleko Hlengwa, IVP-LP. Foto: Nasief Manie
Narend Singh, IVP-hoofsweep, het Vrydag in 'n verklaring gesê die party het vir Hlengwa (32) benoem vir die pos omdat hy oor die afgelope vyf jaar 'n aktiewe lid van die komitee was en 'n "formidabele rol" gespeel het om staatsdepartemente aanspreeklik te hou.
"Ons glo die pos is vir die IVP aangebied weens ons ferm standpunt en sterk posisie oor korrupsie om die uitvoerende gesag en alle staatsdepartemente aanspreeklik te hou. Die IVP is vol vertroue dat die agbare Hlengwa sy rol met integriteit en toewyding sal vervul."
Hlengwa, wat sedert 2014 'n lid van die NV is, is die nasionale partywoordvoerder, asook die huidige leier van die IVP-jeugbrigade.
Dié pos word tradisioneel deur 'n lid van die opposisie gehou.
Hlengwa se aanstelling volg nadat Themba Godi, leier van die African People's Convention (APC), die afgelope 14 jaar dié pos beklee het.
Godi is ná Mei se algemene verkiesing nie meer 'n LP nie omdat die APC nie genoeg stemme gewen het om 'n setel in die parlement te kry nie.